Denne artikkelen omhandler kommunen.  For fisken, se ål (fisk).

Ål sentrum sett fra vest. Sundre midt i bildet, med Ål stasjon i høyre bildekant. Videre Hallingdal østover mot Torpo og Gol.
**Ål** er en kommune i Hallingdal i Buskerud fylke. Kommunen grenser i nord til Lærdal og Hemsedal, i øst til Gol og Nesbyen, i sør til Nore og Uvdal, og i vest til Hol.

Areal og befolkning
-------------------

Stedet med Ål sentrum heter Sundre, og de små forstedene rundt er Hago, Vestlia og Granhagen. Tettstedet Ål hadde 2 580 innbyggere per 1. januar 2023. Bygdene ellers i kommunen er Torpo, Opheim, Votndalen, Leveld, Vats og Breie.

Ål er en tradisjonell landbruksbygd og største husdyrkommunen i Buskerud. Hallingdal sjukestugu
er en sentral arbeidsplass og gir kommunen mye helseekspertise og helsepersonell. Kommunen har fem grunnskoler, samt Ål vidaregåande skole og Ål Folkehøgskule og kurssenter for døve. Frem til sommeren 2018 hadde Ål vidaregåande skole en landbruksutdanning på Lien (Torpo) som hadde vært aktiv siden 1922.

Ål som hyttekommune
-------------------

Ål kommune har ca. 2670 fritidsboliger, både frittstående hytter, leiligheter og gamle seterhus. De mest kjente hytteområdene i Ål er Bergsjø, Skarslia, Leveldåsen, Votndalsåsen, Liatoppen, Torpoåsen, Sangefjell og Øvre-Ålsåsen.

Beliggenhet og transport
------------------------

Ål ligger midt i mellom Oslo og Bergen og hovedfartsårene er riksvei 7 og Bergensbanen.

Avstander: 

* Fra Oslo 194 km
* Fra Bergen 269 km
* Fra Larvik 227 km
* Fra Oslo lufthavn (Gardermoen) 206 km
* Fra Sandefjord lufthavn, Torp 262 km

Ål stasjon var tidligere en viktig stasjon på Bergensbanen. Midt mellom Bergen og Oslo var det tid for bytte av damplokomotiv. Ved Ål var det bosatt mye togpersonale og vedlikeholdspersonell. Banen ble ferdig elektrifisert 1964.

Politikk
--------

Se også utfyllende artikkel: Kommunestyrevalg i Ål.

### Kommunestyrevalget 2023

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Arbeiderpartiet | 31,3 | −2,4 | 831 | −35 | 8 |  | 2 |
| Høyre | 25,5 | +10,5 | 676 | +290 | 7 | +3 | 2 |
| Senterpartiet | 24,9 | −9,1 | 659 | −214 | 6 | −3 | 2 |
| Fremskrittspartiet | 6,1 | +1,5 | 163 | +44 | 2 | +1 | 1 |
| Sosialistisk Venstreparti | 5,8 | −1,1 | 153 | −25 | 1 | −1 |  |
| Venstre | 4,5 | −1,2 | 118 | −29 | 1 |  |  |
| Rødt | 1,9 | +1,9 | 51 | +51 |  |  |  |
| Valgdeltakelse/Total | 70,6 % | 2 675 | 25 | 7 |
| **Ordfører:** Solveig Vestenfor (Ap) | **Varaordfører:** Jørund Li (H) |
| Merknader: Kilde: Valgresultat.no og Ål kommune − Møte i kommunestyret 19.10.2023 |

Torpo stavkirke
Tømmerhus med torvtak i Ål kommune
Utskjæring på Torpo stavkirke

Kultur
------

En kjent severdighet i Ål er Torpo stavkirke. I Ål sentrum ligger Ål kulturhus, som blant annet rommer Nesch-museet med verdens største permanente utstilling av Rolf Neschs verker. Der finnes også rosemalingsutstillingen Hallingrosa og Galleri Syningen med sine skiftende utstillinger. Ål kirke er rikt utsmykket og mest kjent er altertavle, prekestol og takmaleriene.

Ål Bygdamuseum er bygd opp rundt et unikt, fredet gårdstun fra 1600-tallet. Museet er supplert med andre bygninger som kunne høre den gamle gården til, deriblant en husmannsplass og en støl med steinbu. I dag står 30 hus på museet.

Ål kommune ble i 2021 av Norsk kulturforum kåret til landets beste kulturkommune. Norsk kulturforum (NOKU) er interesse- og kompetanseorganisasjonen for kultursektoren i kommuner og fylkeskommuner over hele landet. Juryen begrunnet tildelingen med Ål kommunes langsiktige og systematiske satsing på å utvikle et rikt og variert kulturtilbud. Juryen fremholdt blant annet Folkemusikkveka, Leveld Kunstnartun og SundreBall som eksempler på dette.

### Tusenårssted

Kommunens tusenårssted er Hallingtunet i Hallingdal Feriepark. Hallingtunet inneholder terrengamfi, amfi i tre, scenebygg og dansegulv. Anlegget er utført i naturmateriale som stein og tre og utnytter eksisterende terreng slik at det omtrent ikke ble nye terrenginngrep.

Ål kommune har en vennskapskommune i den guatemalske kommunen Sololá og som en del av vedtaket om tusenårssted ble det vedtatt å øremerke 10 % av det statlige tilskuddet til etablering av Sololá folkepark. Dette er en park Sololá ønsket å etablere i nærheten av markedsplassen i Sololá sentrum. Dette var en mulighet for kommunen å gi tusenårsstedet en dypere mening og gi vennskapsbåndene mellom Ål og Sololá et synlig innhold. Pr. 2011 er denne parken ikke realisert.

Verneområder
------------

Verneområder i Ål kommune (alfabetisk):

* Fødalen landskapsvernområde, opprettet, 15. mai 1992, 102 822 da
* Tuftelia naturreservat, opprettet, 30. november 1973, 63 da

Se også
-------

* Personer fra Ål kommune

Referanser
----------

1. ↑  «Arealstatistikk for Norge». *Kartverket*. 1. januar 2020.
2. 1 2  «09280: Areal (km²), etter region, arealtype, statistikkvariabel og år». *Statistisk sentralbyrå*. 1. januar 2020.
3. ↑  «07459: Alders- og kjønnsfordeling i kommuner, fylker og hele landets befolkning (K) 1986 - 2023». Statistisk sentralbyrå. 21. februar 2023.
4. ↑  Høyeste fjelltopp i hver kommune. Kartverket. Besøkt 3. september 2015
5. ↑  «Tettsteders befolkning og areal». Statistisk sentralbyrå. 12. desember 2023. Besøkt 12. desember 2023.
6. ↑  «Lien landbruksskole – lokalhistoriewiki.no». *lokalhistoriewiki.no*. Besøkt 8. mars 2022.
7. ↑  Robert Gjerde mfl. (29. august 2011). ««Har flertall - men ingen innflytelse»» **(norsk)**. Aftenposten, side 6 Nyheter. Besøkt 29. august 2011.
8. ↑  «https://www.noku.no/». *www.noku.no*. 23. september 2020. Besøkt 26. juli 2023.  Ekstern lenke i `|title=` (hjelp)
9. ↑  Klassekampen 23. august 2021.

Eksterne lenker
---------------

* (nn) Offisielt nettsted Rediger på Wikidata

* (en) Ål – kategori av bilder, video eller lyd på Commons Rediger på Wikidata

* (en) Ål – galleri av bilder, video eller lyd på Commons Rediger på Wikidata
* (no) «Ål» i *Store norske leksikon*
* (no) Detaljert statistikk fra Ål kommune
* (no) Torpo stavkirke
* (no) Ål Kulturhus
* (no) Historiske fotografier fra Ål i Nasjonalbibliotekets arkiv
* (no) Lokale historier fra Ål
* (no) Historiske arkiver etter Ål kommune kommune på Arkivportalen

| * v
* d
* r
Kommuner i Buskerud |
| --- |
| Buskerud | Drammen **·** Flesberg **·** Flå **·** Gol **·** Hemsedal **·** Hol **·** Hole **·** Kongsberg **·** Krødsherad **·** Lier **·** Modum **·** Nesbyen **·** Nore og Uvdal **·** Ringerike **·** Rollag **·** Sigdal **·** Øvre Eiker **·** Ål | Norges flagg |

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** ISNI **·** GeoNames **·** Sentralt stedsnavnregister **·** MusicBrainz
 |